รายการเดินหน้าประเทศไทย : มติคณะรัฐมนตรีฉบับประชาชน วันที่ 20 มิถุนายน 2560
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม รายงานผลการประชุมคณะกรรมการเพื่อตรวจสอบการใช้งานของระบบกล้องโทรทัศน์วงจรปิด (CCTV) จากผลการประชุมหน่วยงานที่เกี่ยวข้องรายงาน ว่า มีกล้องทั้งสิ้น 321,000 ตัว เสียหายกว่า 30,000 ตัว จึงได้สั่งการให้แต่ละหน่วยงาน พิจารณางบประมานของหน่วย เพื่อใช้ในการซ่อมบำรุง แต่หากไม่เพียงพอสามารถรายงานเข้ามาเพื่อเข้าสู่การพิจารณาจัดสรรงบประมานเพิ่มเติมได้ นอกจากนี้ยังพบว่ายังมีการติดตั้งกล้อง CCTV เพิ่มเติมในบางพื้นที่ จำนวน 47,000 ตัว ที่ต้องติดตั้งเพิ่มเติมในหน่วยงานราชการเพื่อให้ครอบคลุมพื้นที่ เนื่องจากกล้องที่มีอยู่ยังไม่เชื่อมโยงกันทั้งหมด เบื้องต้นให้แต่ละหน่วยงานพิจารณาใช้งบประมาณของหน่วย และดำเนินการให้เสร็จสิ้น ทั้งการซ่อมบำรุงกล้องเดิมที่มีอยู่และการติดตั้งกล้องเพิ่มภายใน 3 เดือน หากพบว่าในพื้นที่ของหน่วยงานใดกล้องวงจรปิดทำงานได้อย่างไม่มีประสิทธิภาพ หัวหน้าหน่วยงานนั้นจะต้องเป็นผู้รับผิดชอบ
คณะรัฐมนตรีรับทราบแนวทางการแก้ไขปัญหาราคายางพาราของกระทรวงเกษตรและสหกรณ์ ซึ่งจะตั้งตลาดรับซื้อยางพาราขนาดใหญ่ 6 แห่งทั่วประเทศ ในระบบซื้อมาขายไป ไม่มีการเก็บสต็อก ควบคู่ไปกับลดปริมาณพื้นที่ปลูกยางพาราและแนวทางการจัดการความร่วมมือกับการซื้อขายล่วงหน้า ซึ่งจะให้มีการจัดตั้งตลาดยางพารา 3 ประเทศ คือ สิงค์โปร์  ไทย และมาเลเซีย ซื้อขายยางพาราจริง ไม่ใช่ระบบเดิมที่ซื้อตั๋วสัญญา  
นายแพทย์ ปิยะสกล สกลสัตยาทร รัฐมนตรีว่าการกระทรวงสาธารณสุข รายงานการจัดทำร่างพระราชบัญญัติหลักประกันสุขภาพฉบับใหม่ ที่อยู่ในระหว่างการรับฟังความคิดเห็นของประชาชน โดยจัดเวทีทำประชาวิจารณ์ใน 3 จังหวัดและกรุงเทพมหานคร รวม 4 เวที แต่มีความพยายามที่จะล้มเวที นายกรัฐมนตรีได้สั่งการให้กระทรวงสาธารณสุขเร่งทำความเข้าใจต่อประชาชน ซึ่งในวันพรุ่งนี้ (21มิถุนายน 2560) กระทรวงสาธารณสุขจะจัดเวทีเสวนาทำความเข้าใจถึงความเข้าใจถึง พ.ร.บ.ฉบับเก่าและฉบับใหม่ ใน 14 ประเด็น พร้อมยืนยันว่าสิทธบัตรทองยังมีอยู่เหมือนเดิม ใน พ.ร.บ.ฉบับใหม่ ไม่ได้ถูดริดรอนไป แต่จะแตกต่างในเรื่องของบริหารจัดการ